वस्त्र लोगों की मूल जरूरतों में से एक है और फैशन का अनिवार्य हिस्सा भी। व्यक्तित्व में निखार लाने में परिधानों की भूमिका सबसे खास होती है। सर्दी, गरमी, बरसात, कोई भी मौसम हो या उत्सव, इंटरव्यू, खेल, पिकनिक आदि जैसी कोई भी परिस्थिति हो, उसके अनुरूप पोशाकें उपलब्ध होती हैं। ऐसे में परिधानों की वैरायटी का अनुमान सहज ही लगाया जा सकता है। हालांकि फैशन के तहत फुटवियर, एक्सेसरीज, मेकअप, हेयर स्टाइल आदि तमाम बातें भी आती हैं, पर वास्तविकता तो यही है कि फैशन का नाम आते ही सबसे पहले ध्यान ड्रेस यानी पहनावे पर जाता है। अपनी जरूरत के कारण ही फैशन इंडस्ट्री दिन दुनी, रात चौगुनी तरक्की कर रही है। इस क्षेत्र में फैशन डिजाइनरों की भूमिका सबसे खास होती है, क्योंकि इसके बाद ही इस इंडस्ट्री में अन्य गतिविधियों की रूपरेखा तैयार होती है।